
REPUBLIKA HRVATSKA
OSJEČKO-BARANJSKA ŽUPANIJA
OPĆINA LEVANJSKA VAROŠ


N A C R T
Pravilnika o provedbi postupka jednostavne nabave


O b r a z l o ž e n j e
Člankom 15. stavkom 2. Zakona o javnoj nabavi (Narodne novine, broj 120/16, 114/22, 48/26) propisana je obveza naručitelja da pravila, uvjete i postupke jednostavne nabave utvrdi općim aktom.
Na temelju navedenoga, Općinsko vijeće donijelo je na sjednici održanoj 25. srpnja 2024. godine Pravilnik o provedbi postupka jednostavne nabave (Službeni glasnik Općine Levanjska Varoš, broj 5/24), koji je danas na snazi.
Zakonom o izmjenama i dopunama Zakona o javnoj nabavi (Narodne novine, broj 48/26, stupio na snagu 16. svibnja 2026. godine) utvrđena su nova pravila za provedbu postupaka jednostavne nabave.
Tako su, radi usklađivanja s pragovima drugih članica EU, povećani pragovi za primjenu Zakona o javnoj nabavi na način da se isti ne primjenjuje na nabavu robe i usluga te provedbu projektnih natječaja procijenjene vrijednosti manje od 50.000,00 eura te za nabavu radova procijenjene vrijednosti manje od 100.000,00 eura. Isto tako, određena je obveza provođenja jednostavne nabave putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) za sve nabave iznad 15.000,00 eura, kao mjera koja doprinosi borbi protiv korupcije te povećava transparentnost. Za sve nabave roba i usluga čija je procijenjena vrijednost veća od 25.000,00 eura te nabave radova procijenjene vrijednosti veće od 45.000,00 eura utvrđena je obveza provedbe postupka jednostavne nabave putem javne objave u modulu jednostavne nabave EOJN RH. 
Također, utvrđena je i obveza da opći akt kojim naručitelj propisuje pravila jednostavne nabave sadržava i odredbe o poštivanju načela javne nabave, o sprječavanju sukoba interesa, te odredbe o načinu ostvarivanja pravne zaštite za nabave čija je procijenjena vrijednost nabave veća od 15.000,00 eura.
Ovim Nacrtom prijedloga Pravilnika vrši se usklađenje s gore navedenim zahtjevima iz Izmjena i dopuna Zakona o javnoj nabavi. 
Vodeći računa o tome da postupci nabave i način provedbe jednostavne nabave ne usporavaju drugih poslovnih procesa, predlažu se tri vrste postupaka jednostavne nabave, i to:
· IZRAVNO UGOVARANJE – za robu, radove i usluge procijenjene vrijednosti do 15.000,00 eura predlaže se mogućnost ugovaranja nabave izravnim ugovaranjem s jednim gospodarskim subjektom po vlastitom izboru uz propisane iznimke;
· OGRANIČENO PRIKUPLJANJE PONUDA -  za robu i usluge procijenjene vrijednosti veće od 15.000,00 eura, a jednake ili manje od 25.000,00 eura te za radove procijenjene vrijednosti veće od 15.000,00 eura, a jednake ili manje od 45.000,00 eura predlaže se pozivanje najmanje tri gospodarska subjekta da dostave ponudu sukladno uvjetima i zahtjevima iz poziva za dostavu ponuda, uz propisane iznimke;
· JAVNO PRIKUPLJANJE PONUDA -  za robu i usluge procijenjene vrijednosti veće od 25.000,00 eura te za radove procijenjene vrijednosti veće od 45.000,00 eura predlaže se primjena postupka javnog prikupljanja ponuda putem javne objave u modulu jednostavne nabave u EOJN RH, uz propisane iznimke.
Stupanjem na snagu novog Pravilnika, koje je predviđeno za 1. rujna 2026. godine, prestaje važiti Pravilnik iz 2024. godine.
U skladu s odredbama članka 11. Zakona o pravu na pristup informacijama (Narodne novine, br. 25/13 i 85/15) Općina Levanjska Varoš, pri donošenju Odluke, provodi savjetovanje sa zainteresiranom javnošću s ciljem upoznavanja javnošću s Nacrtom prijedloga Odluke i pribavljanjem  mišljenja, primjedbi i prijedloga zainteresirane javnosti, kako bi isti, ukoliko  su zakonito i stručno utemeljeni, bilo prihvaćeni i u konačnosti ugrađeni u odredbe Odluke.

	OPĆINSKI NAČELNIK
	Slavko Tidlačka




Na temelju članka 15. stavka 2. Zakona o javnoj nabavi (Narodne novine, broj 120/16, 114/22, 48/26) i članka 33. Statuta Općine Levanjska Varoš (Službeni glasnik Općine Levanjska Varoš, broj 2/18, 2/20, 2/21, 3/25, 4/25), Općinsko vijeće Općine Levanjska Varoš na svojoj __. sjednici održanoj ________________ 2026. godine, donosi

P R A V I L N I K
o provedbi postupaka jednostavne nabave

I. OPĆE ODREDBE

Članak 1.
Ovim se Pravilnikom uređuju postupci, pravila i uvjeti za nabavu robe i usluga te provedba projektnih natječaja Općine Levanjska Varoš (u daljnjem tekstu: Naručitelj) čija je procijenjena vrijednost bez poreza na dodanu vrijednost (u daljnjem tekstu: procijenjena vrijednost) manja od 50.000,00 eura te za nabavu radova čija je procijenjena vrijednost manja od 100.000,00 eura (u daljnjem tekstu: jednostavna nabava), na koju se, sukladno odredbi članka 12. stavka 1. Zakona o javnoj nabavi, isti ne primjenjuje.
U provedbi postupaka nabave robe, usluga i radova te projektnih natječaja iz stavka 1. ovoga članka, osim odredbi ovoga Pravilnika, obvezno se primjenjuju i drugi važeći zakonski i podzakonski propisi te interni akti Naručitelja koji se odnose na pojedini predmet nabave, uzimajući u obzir načela javne nabave te mogućnost primjene elektroničkih sredstava komunikacije.
Pojmovi i izrazi koji se koriste u ovome Pravilniku, a koji imaju rodno značenje, odnose se jednako na muški i ženski rod.

Članak 2.
U provedbi postupaka jednostavne nabave iz ovoga Pravilnika, Naručitelj je u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Članak 3.
Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.
Na sprječavanje, prepoznavanje i uklanjanje sukoba interesa na odgovarajući se način primjenjuju odredbe Zakona o javnoj nabavi.

II. PRIPREMA I POKRETANJE POSTUPKA JEDNOSTAVNE NABAVE

Članak 4.
U svrhu pripreme postupaka jednostavne nabave provodi se analiza tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koje utječu na uvjete nabave, a sve sukladno planiranim proračunskim sredstvima i potrebama Naručitelja.

Članak 5.
Jednostavnu nabavu robe, usluga, radova te provedbu projektnih natječaja u ime Naručitelja provodi Jedinstveni upravni odjel Općine Levanjska Varoš. 
Postupak jednostavne nabave procijenjene vrijednosti do 15.000,00 eura pokreće se podnošenjem internog zahtjeva uz suglasnost Općinskog načelnika.
Postupak jednostavne nabave za robu i usluge te provedbu projektnih natječaja procijenjene vrijednosti veće od 15.000,00 eura a jednake ili manje od 50.000,00 eura, odnosno jednake ili manje od 100.000,00 eura za radove, pokreće se Odlukom o nabavi koju donosi Općinski načelnik.
Odluka iz stavka 3. ovog članka sadrži najmanje slijedeće podatke:
· naziv naručitelja, 
· naziv predmeta nabave, 
· redni broj predmeta nabave prema Planu nabave, 
· procijenjenu vrijednost nabave, 
· izvor planiranih sredstava, 
· osobe koje provode postupak nabave.

III. POSTUPCI JEDNOSTAVNE NABAVE

Članak 6.
Postupci jednostavne nabave u smislu ovoga Pravilnika jesu:
1. Izravno ugovaranje,
2. Ograničeno prikupljanje ponuda, 
3. Javno prikupljanje ponuda. 
Postupci jednostavne nabave procijenjene vrijednosti jednake ili manje od 15.000,00 eura provode se putem elektroničkih sredstava komunikacije i/ili pisanih sredstava komunikacije koja nisu elektronička.
Postupci jednostavne nabave procijenjene vrijednosti veće od 15.000,00 eura provode se putem modula jednostavne nabave u EOJN RH.

1. Izravno ugovaranje
Članak 7.
Izravno ugovaranje je postupak jednostavne nabave koji se provodi za nabavu robe, usluga i radova čija je procijenjena vrijednost jednaka ili manja od 15.000,00 eura. 
Izravno ugovaranje provodi se izdavanjem narudžbenice ili zaključivanjem ugovora s odabranim gospodarskim subjektom po vlastitom izboru, a na temelju prethodno dostavljene ponude gospodarskog subjekta.
Ponuda mora sadržavati sve podatke potrebne za izdavanje narudžbenice odnosno sklapanje ugovora (primjerice: cijena bez PDV-a i s uračunatim PDV-om, podatak o roku valjanosti ponude, roku i načinu isporuke robe/pružanja usluga/izvođenja radova, podatke o ponuditelju, ostale okolnosti značajne za izvršenje predmeta nabave i sl.). 
Evidenciju izdanih narudžbenica vodi Jedinstveni upravni odjel.
Ugovor obavezno sadrži podatke o ugovornim stranama koje sklapaju ugovor, mjestu sklapanja ugovora, predmetu ugovora, cijeni i ostalim bitnim sastojcima ugovora sukladno Zakonu o obveznim odnosima.

Članak 8.
Iznimno od odredbe članka 7. stavka 1. ovoga Pravilnika, ugovor o nabavi može se sklopiti izravnim ugovaranjem s jednim gospodarskim subjektom i za nabavu robe i usluga čija je procijenjena vrijednost veća od 15.000,00 eura, a jednaka ili manja od 25.000,00 eura te za nabavu radova čija je procijenjena vrijednost veća od 15.000,00 eura, a jednaka ili manja od 45.000,00 eura, u sljedećim slučajevima:
· nabave usluga zbog specijaliziranih stručnih znanja i/ili posebnih okolnosti koje ima gospodarski subjekt kojem se upućuje poziv (konzultantske usluge, specijalizirane usluge, tehnički razlozi ili slični opravdani razlozi),
· nabave robe zbog posebnih okolnosti ili po posebnim uvjetima,
· kada zbog umjetničkih razloga i/ili razloga povezanih sa zaštitom isključivih prava ugovor može izvršiti samo određeni gospodarski subjekt,
· nabave zdravstvenih usluga, socijalnih usluga, usluga obrazovanja, konzervatorskih usluga, usluga hotelskog smještaja, restoranskih usluga i usluga cateringa,
· nabave usluga iz Priloga X. Zakona o javnoj nabavi,
· kada u postupku javnog prikupljanja ponuda nije dostavljena niti jedna ponuda, a nisu se bitno izmijenili uvjeti i zahtjevi iz prvotnog poziva za dostavu ponuda,
· iznimne žurnosti izazvane događajem koji nije uzrokovan od strane Naručitelja.
Razlozi iz stavaka 1. ovoga članka moraju biti obrazloženi u zahtjevu za pokretanje postupka.
U provedbi postupka iz stavaka 1. ovoga članka odgovarajuće se primjenjuju odredbe ovoga Pravilnika koje se odnose na provedbu postupka jednostavne nabave ograničenim prikupljanjem ponuda.

2. Ograničeno prikupljanje ponuda
Članak 9.
Ograničeno prikupljanje ponuda provodi se za nabavu robe i usluga čija je procijenjena vrijednost veća od 15.000,00 eura, a jednaka ili manja od 25.000,00 eura te za nabavu radova čija je procijenjena vrijednost veća od 15.000,00 eura, a jednaka ili manja od 45.000,00 eura.
U postupku ograničenog prikupljanja ponuda Naručitelj poziva putem modula jednostavne nabave u EOJN RH najmanje tri (3) gospodarska subjekta po vlastitom izboru da dostave ponudu sukladno uvjetima i zahtjevima iz poziva za dostavu ponuda.
Iznimno od stavka 2. ovog članka, postupak jednostavne nabave procijenjenih vrijednosti iz stavka 1. ovoga članka, može se provesti i putem javne objave u modulu jednostavne nabave EOJN RH.

3. Javno prikupljanje ponuda
Članak 10.
Javno prikupljanje ponuda provodi se za nabavu robe i usluga čija je procijenjena vrijednost veća od 25.000,00 eura te za nabavu radova čija je procijenjena vrijednost veća od 45.000,00 eura.
U postupku javnog prikupljanja ponuda svaki zainteresirani gospodarski subjekt može podnijeti ponudu na temelju javno objavljenog poziva u modulu jednostavne nabave u EOJN RH.
Uz poziv za javno prikupljanje ponuda istodobno se može uputiti i poziv na adresu jednog ili više gospodarskih subjekata po izboru Naručitelja.
Iznimno od stavka 1. ovog članka, Naručitelj nije obvezan provesti postupak javnog prikupljanja ponuda, već ga provodi putem modula jednostavne nabave EOJN RH pozivom najmanje jednom (1) gospodarskom subjektu:
1. ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni
2. ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe
2. ako iz tehničkih razloga predmet nabave može isporučiti samo određeni gospodarski subjekt ili
3. ako je to nužno radi zaštite isključivih prava, uključujući prava intelektualnog vlasništva
3. ako postoji iznimna žurnost uzrokovana događajima koje naručitelj nije mogao predvidjeti niti na njih utjecati.
Razlozi za primjenu iznimke iz stavka 4. ovoga članka navode se i obrazlažu u objavi u modulu jednostavne nabave EOJN RH.

IV. PROVEDBA POSTUPAKA JEDNOSTAVNE NABAVE

Članak 11.
Postupak jednostavne nabave iz članka 7. ovoga Pravilnika pokreće se prikupljanjem ponude jednog ili više gospodarskih subjekata, nakon čega Jedinstveni upravni odjel izrađuje Narudžbenicu ili Ugovor o nabavi te ih dostavlja na ovjeru Općinskom načelniku.
Postupak jednostavne nabave iz članka 8. ovoga Pravilnika pokreće se dostavom Poziva za dostavu ponuda gospodarskom subjektu.
Postupak jednostavne nabave iz članka 9. ovoga Pravilnika pokreće se dostavom Poziva za dostavu ponuda gospodarskim subjektima po vlastitom izboru, a u slučaju iznimke iz stavka 3. toga članka sukladno članku 10. ovoga Pravilnika.
Postupak jednostavne nabave iz članka 10. ovoga Pravilnika pokreće se javnom objavom Poziva za dostavu ponuda, a u slučaju iznimke iz stavka 4. toga članka dostavom Poziva.

1. Poziv za dostavu ponuda
Članak 12.
Pripremu i provedbu poziva za dostavu ponuda provodi stručno povjerenstvo koje se sastoji od minimalno tri (3) osobe, a imenuje ga Općinski načelnik odlukom iz članka 5. stavka 3. ovog Pravilnika.
Poziv za dostavu ponuda sadrži najmanje: 
· opis predmeta nabave 
· procijenjenu vrijednost nabave 
· kriterij za odabir ponude 
· uvjete i zahtjeve koje ponuditelji trebaju ispuniti (ako se traži) 
· rok za dostavu ponude (datum i vrijeme) 
· način dostavljanja ponuda 
· adresu na koje se ponude dostavljaju
· uputu o prigovoru 
· kontakt osobu, broj telefona i adresu elektroničke pošte.
Tijekom roka za dostavu ponuda Naručitelj može izmijeniti ili dopuniti Poziv za dostavu ponuda. U slučaju značajne izmjene Poziva, rok za dostavu ponuda će se primjereno produžiti.
Rok za dostavu ponuda ne smije biti kraći od pet (5) dana od dana upućivanja poziva za dostavu ponuda.

Članak 13.
U pozivu za dostavu ponuda mogu se odrediti uvjeti sposobnosti i osnove za isključenje, u kojem slučaju se svi dokumenti mogu dostaviti i u neovjerenoj preslici, kojom se smatra i neovjereni ispis elektroničke isprave.
U slučaju postojanja sumnje u istinitost podataka u dostavljenim dokumentima, Naručitelj može radi provjere istinitosti podataka od ponuditelja zatražiti da u primjerenom roku dostavi izvornike ili ovjerene preslike tih dokumenata, i/ili obratiti se izdavatelju dokumenta i/ili nadležnim tijelima.

Članak 14.
Naručitelj u postupku jednostavne nabave može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti na koje se na odgovarajući način primjenjuju odredbe Zakona o javnoj nabavi.
Jamstvo za ozbiljnost ponude određuje se u apsolutnom iznosu koji ne smije biti viši od 5% procijenjene vrijednosti nabave.
Naručitelj je obvezan vratiti ponuditeljima jamstvo za ozbiljnost ponude nakon završetka postupka javne nabave, a presliku jamstva sačuvati zajedno s ostalom dokumentacijom.

2. Otvaranje, pregled i ocjena ponuda
Članak 15.
Po isteku roka određenog u Pozivu na dostavu ponuda, najmanje jedan (1) član stručnog povjerenstva otvara pristigle ponude, prema redoslijedu zaprimanja ponuda i pravilima sustava EOJN RH te sastavlja Zapisnik o otvaranju, pregledu i ocjeni ponuda.
U postupku jednostavne nabave Izravnog ugovaranja kada se narudžbenica ili Ugovor sklapa na temelju jedne ponude, nije potrebno sastavljati Zapisnik o otvaranju pregledu i ocjeni ponuda.
Otvaranje ponuda nije javno.
Naručitelj može od ponuditelja zatražiti da u primjerenom roku dostavi pojašnjenje ili upotpuni informacije ili dokumentaciju iz ponude, pod uvjetom da se time ne mijenjaju bitni elementi ponude, osobito ponuđena cijena, predmet nabave, tehničke specifikacije, količina, rok izvršenja ili kriteriji za odabir.

3. Kriterij za odabir ponude
Članak 16.
Kriterij za odabir ponude može biti najniža cijena ponude ili ekonomski najpovoljnija ponuda.
U slučaju kriterija za odabir ekonomski najpovoljnije ponude Naručitelj može odrediti relativni ponder koji će se dodijeliti u svrhu određivanja ekonomski najpovoljnije ponude, ovisno o specifičnosti predmeta nabave i potrebama.
Ekonomski najpovoljnija ponuda utvrđuje se na temelju cijene ili troška, primjenom pristupa isplativosti, kao što je trošak životnog vijeka te može uključivati najbolji omjer između cijene i kvalitete, koji se ocjenjuje na temelju kriterija, uključujući kvalitativne, okolišne ili društvene značajke, povezanih s predmetom nabave.
Kriterij za odabir ponude je u pravilu najniža cijena, a Naručitelj može odrediti i primjenu kriterija ekonomski najpovoljnije ponude.

4. Odluka o odabiru i poništenje postupka
Članak 17.
Za odabir je dovoljna jedna (1) pristigla ponuda koja udovoljava svim traženim zahtjevima i uvjetima iz Poziva za dostavu ponuda.
Ako su dvije ili više valjanih ponuda jednako rangirane prema kriteriju za odabir ponude, odabrat će se ponuda koja je zaprimljena ranije.
Ponuda čija je cijena bez PDV-a jednaka ili veća od pragova za provedbu jednostavne nabave sukladno Zakonu o javnoj nabavi odbit će se.
Ponuda zaprimljena u postupku iz članka 9. stavka 1. ovoga Pravilnika čija je cijena bez PDV-a jednaka ili veća od praga za provedbu postupka iz članka 10. ovoga Pravilnika odbit će se. 
Ponuda čija je cijena veća od osiguranih sredstava za nabavu, a za koju nije moguće osigurati dodatna sredstva, odbit će se.

Članak 18.
Naručitelj na osnovi rezultata otvaranja, pregleda i ocjene ponuda donosi Odluku o odabiru najpovoljnije ponude koja se temelji na kriteriju za odabir ponude.
Odluka o odabiru najpovoljnije ponude sadrži najmanje naziv naručitelja, predmet nabave, procijenjenu vrijednost nabave, naziv ponuditelja čija je ponuda odabrana, cijenu odabrane ponude.

Članak 19.
Naručitelj će poništiti postupak nabave ako:
· nije dostavljena niti jedna ponuda ili
· ako nakon odbijanja ponuda ne preostane niti jedna valjana ponuda.
Naručitelj može poništiti postupak nabave i iz drugih opravdanih razloga u bilo kojem trenutku, u kojem slučaju ti razlozi moraju biti obrazloženi.



Članak 20.
Odluka o odabiru ponude donosi se u roku od 30 dana od isteka roka za dostavu ponuda, a odluka o poništenju postupka donosi se u roku od 30 dana od nastanka razloga za poništenje postupka, osim ako je Naručitelj u Pozivu odredio duži rok.
Odluka se dostavlja svim ponuditeljima na dokaziv način, zajedno s preslikom Zapisnika o otvaranju, pregledu i ocjeni ponuda.

Članak 21.
Odluka o odabiru, odnosno odluka o poništenju postupka postaje izvršna:
1. istekom roka mirovanja, ako prigovor nije izjavljen
2. dostavom odluke o odbacivanju, odbijanju ili obustavi postupka po prigovoru, ako je na odluku izjavljen prigovor
3. dostavom odluke ponuditelju, ako se rok mirovanja ne primjenjuje.

Članak 22.
Naručitelj može po završetku postupka jednostavne nabave ponovno rangirati valjane ponude, ne uzimajući u obzir ponudu prvotno odabranog ponuditelja, te na temelju kriterija za odabir ponude odabrati sljedeću najpovoljniju ponudu ili, ako postoje razlozi, poništiti postupak, ukoliko prvotno odabrani ponuditelj:
· odbije potpisati ugovor o nabavi ili okvirni sporazum,
· u roku valjanosti odustane od svoje ponude,
· ne dostavi izjavu o produljenju roka valjanosti ponude i jamstvo za ozbiljnost ponude sukladno roku iz izjave, ukoliko je jamstvo traženo,
· ne dostavi jamstvo za uredno ispunjenje ugovora ili okvirnog sporazuma kako je propisano Pozivom,
· dostavi neistinite podatke, odnosno podatke koji predstavljaju svjesno ili nesvjesno davanje lažnih, nevjerodostojnih ili krivotvorenih informacija koje mogu utjecati na postupak nabave, ili
· na poziv Naručitelja ne dostavi Pozivom tražene dokumente.

V. PRAVNA ZAŠTITA 

Članak 23.
U postupcima jednostavne nabave čija je procijenjena vrijednost manja ili jednaka 15.000,00 eura, prigovor nije dopušten.

Članak 24.
Protiv odluke o odabiru ili odluke o poništenju donesene u postupku jednostavne nabave procijenjene vrijednosti veće od 15.000,00 eura svaki ponuditelj koji je sudjelovao u postupku ima pravo protiv takve odluke izjaviti prigovor.
Rok za izjavljivanje prigovora iznosi pet (5) kalendarska dana od dana dostave odluke o odabiru odnosno odluke o poništenju.
Naručitelj ne smije sklopiti ugovor o nabavi ili okvirni sporazum u roku od pet (5) dana od dana dostave odluke o odabiru (u daljnjem tekstu: rok mirovanja).
Rok mirovanja ne primjenjuje se ako je u postupku nabave sudjelovao samo jedan ponuditelj čija je ponuda ujedno i odabrana te u slučaju sklapanja ugovora na temelju okvirnog sporazuma.

Članak 25.
Prigovor se izjavljuje Općinskom načelniku u pisanom obliku.
Prigovor se dostavlja elektroničkim sredstvima komunikacije putem sustava EOJN RH u modulu Jednostavne nabave (u daljnjem tekstu: putem sustava EOJN RH).
Prigovor koji nije dostavljen sukladno stavku 2. ovoga članka odbacit će se.
Druga pismena tijekom postupka po prigovoru dostavljaju se putem sustava EOJN RH, a ako dostava na taj način nije moguća, dostavljaju se drugim elektroničkim sredstvima komunikacije (na dokaziv način).

Članak 26.
Prigovor obvezno sadržava sljedeće podatke:
1. podatke o gospodarskom subjektu koji podnosi prigovor,
2. naziv predmeta nabave i evidencijski broj nabave,
3. razlog/osnova prigovora (opis nepravilnosti i obrazloženje)
Ako je prigovor nerazumljiv ili ne sadržava sve podatke iz stavka 1. ovoga članka, Općinski načelnik će u primjerenom roku od dana primitka prigovora na to upozoriti podnositelja prigovora i odrediti primjereni rok u kojem je podnositelj prigovora dužan otkloniti nedostatke, uz upozorenje na pravne posljedice ako to u određenom roku ne učini.
Ako se nedostaci prigovora iz stavka 2. ovoga članka ne otklone u utvrđenom roku, a po prigovoru se ne može postupati, prigovor će se odbaciti kao neuredan.

Članak 27.
Općinski načelnik u postupku po prigovoru može:
1. obustaviti postupak po prigovoru
2. odbaciti prigovor zbog nenadležnosti, nedopuštenosti, neurednosti, nepravodobnosti, nedostatka pravnog interesa i zbog toga što je izjavljen od neovlaštene osobe
3. odbiti prigovor
4. usvojiti prigovor te u tom slučaju poništiti odluku, postupak ili oboje, u cijelosti ili u dijelu u kojem su zahvaćeni nepravilnošću.
Odluka o prigovoru mora se donijeti u roku od 15 dana od dana podnošenja prigovora. Odluka o prigovoru mora sadržavati obrazloženje.

VI. PRIJELAZNE I ZAVRŠNE ODREDBE

Članak 28.
Postupci jednostavne nabave pokrenuti do stupanja na snagu ovoga Pravilnika dovršit će se prema odredbama Pravilnika o provedbi postupaka jednostavne nabave (Službeni glasnik Općine Levanjska Varoš, broj 5/24).

Članak 29.
Danom stupanja na snagu ovoga Pravilnika prestaje važiti Pravilnik o provedbi postupaka jednostavne nabave (Službeni glasnik Općine Levanjska Varoš, broj 5/24).

Članak 30.
Ovaj Pravilnik objavit će se u „Službenom glasniku Općine Levanjska Varoš“, na internetskim stranicama Općine Levanjska Varoš, te u EOJN RH, a stupa na snagu 01. rujna 2026. godine.

